شەفەق نیوز/ ساسان عەونی وەزیر شارەوانی و گەشتوگوزار لە هەرێم کوردستان، ئمڕوو یەکشەممە، ئاشکرا کرد لە داوەزین رێژەی داهاتەیل وەزارەتەگەی ئەرا ٧٠٪ ، لەوەر بڵاوبوین ڤایڕۆس کۆڤید-١٩.
عەونی لە کۆنگرەیگ ئەرا رێکخستن داهاتەگان ک ئمڕوو وەزارەتەگە ئەنجامی دا وت: ساڵ ٢٠٢٠ لەوەر بڵاوبوین ڤایرۆسەگە خستەمانە رەوشەیل فرە سەختیگ و هیشت داهاتوە داراییە ناوخۆیەگان لە هەرێم داوەزن، و دووپات کرد ک بەشیگ لە داهاتەیل لە چەن دامەزراویگ حکومەتی رەسیە خوارترین ئاستەگانی.
هەمیش وت: لەبان ئەوەیش وەزارەتەگە لە کار خوەی وە پێشکەشکردن خزمەتگوزارییەگان وەردەوام بوی، و بایەدە گشت رەنجەگان ئەرا بەرزەوکردن داهاتەیل شارەوانیەگان ئەرا خزمەتکردن هاووڵاتییەگان بەرزەو بکەیمن.
وتیش؛ حکومەت هەرێم کوردستان تەقەلاگانی ئەرا چاکسازی لە گشت کەرت و چینەگان دا، و دووپات کرد ک ئەوەسا وەزارەتەگەی لەی چوارچیوە کار کەێد ئەرا وەدەسهاوردن داهاتەگان ئەرا دابینکردن خزمەتگوزارییەگان.
